अगर दिल्ली सहित देश के कई हिस्सों में पूर्व प्रधानमंत्री श्रीमती इंदिरा गांधी की हत्या के बाद हुए सांप्रदायिक दंगों पर बनी फिल्मों की बात की जाए तो इन पर अब तक हिंदी-पंजाबी में करीब दर्जनों फिल्में बन चुकी हैं, लेकिन हर फिल्म में इन दंगों के पीछे की साजिश को किसी डायरेक्टर ने पूरी ईमानदारी के साथ स्क्रीन पर पेश नहीं किया, अलबत्ता हर बार दंगों के दौरान हिंसक भीड़ द्वारा बेगुनाहों की बेरहमी से की जा रही हत्याएं, लूटपाट, आगजनी की घटनाओं को दिखाने और दंगा पीड़ितों को करीब 32 साल बाद भी इंसाफ न मिल पाने का दर्द जरूर दिखाया गया। बेशक, आज यह बहस का विषय हो सकता है कि क्या 32 साल पहले हुए इन दंगों के दर्द और जख्मों को आज की यंग जेनरेशन के सामने पेश किया जाना क्या उचित है। इस फिल्म के डायरेक्टर शिवजी राव लोटन मराठी फिल्म इंडस्ट्री में एक जाना-पहचाना नाम हैं, लोटन के निर्देशन में बनी मराठी फिल्म धग ने नैशनल अवॉर्ड भी हासिल किया। अगर इस फिल्म की बात की जाए तो रिलीज से पहले यह फिल्म कई फिल्म फेस्टिवल में दिखाई और जमकर सराही गई, लेकिन देश में इस फिल्म को सेंसर सर्टिफिकेट न मिलने की वजह से रिलीज नहीं किया जा सका। पिछले दिनों सेंसर ने कुछ काट-छांट के बाद फिल्म को ए सर्टिफिकेट के साथ क्लियर किया तो फिल्म कोर्ट में जा अटकी, जिसकी वजह से रिलीज डेट कई बार बदली गई। खैर, अब हाईकोर्ट के आदेश के बाद यह फिल्म रिलीज हो पाई है। कहानी : देविंद्र सिंह (वीर दास) दिल्ली विधुत प्रदाय संस्थान डेसू में बाबू है। कॉलोनी में देविंद्र को हर कोई प्यार करता है, वह भी हर किसी के दुख-दर्द में उनके साथ खड़ा होता है। यही वजह है कि कॉलोनी वाले उसे अपने हर दुख-सुख का साथी मानते हैं। देविंद्र की फैमिली में उसकी खूबसूरत बीवी तेजिंदर कौर (सोहा अली खान) दो बेटे और एक छोटी बेटी है। तेजिंदर और देविंद्र की लाइफ में टर्निंग पॉइंट 31 अक्टूबर को उस वक्त आता है जब पूर्व प्रधानमंत्री इंदिरा गांधी की उनके दो सिख सुरक्षाकर्मियों द्वारा हुई निर्मम हत्या की खबर के बाद दिल्ली की कई कॉलोनियों में हिसंक दंगे और मारकाट शुरू हो जाते हैं। कल तक देविंद्र के साथ खड़े होनेवाले उसके ऑफिस और कॉलोनी के साथी भी अब उससे दूरी बना लेते हैं। हिसंक दंगाइयों की भीड़ हर ओर लूटपाट और बेगुनाह लोगों को बेरहमी से मौत के घाट उतार रहीं है। तत्कालीन सरकार के नेता भी दंगों को रोकने की बजाए भड़काने में लगे हैं और पुलिस हाथ पर हाथ धरे बैठी है। धीरे-धीरे इन दंगाइयों की भीड़ देविंद्र के घर की और भी बढ़ रही है। ऐसे नाजुक वक्त में देविंद्र के दो हिंदु दोस्त अपने एक सिंगर दोस्त की मदद से इन सभी को हिंसक दंगाई भीड़ से बचाकर एक सुरक्षित स्थान पर ले जाने का फैसला करते हैं। ऐक्टिंग : वीर दास और सोहा अली खान दोनों ही अपने-अपने किरदारों में अनफिट नजर आते हैं, जहां देविंद्र के किरदार में वीर दास की डायलॉग डिलीवरी भी बेहद कमजोर है। लंबे अर्से बाद स्क्रीन पर नजर आईं सोहा अली खान कुछ सीन्स में तो जंचीं, लेकिन दंगों के दौरान अपने तीन छोटे बच्चों के साथ डरी सहमी एक सिख महिला के किरदार को असरदार ढंग से नहीं निभा पाईं। डायरेक्शन : ऐसा लगता है प्रॉडक्शन कंपनी को फिल्म जल्दी शुरू करने की कुछ ज्यादा ही जल्दबाजी रही तभी तो एक कमजोर स्क्रिप्ट रेडी होते ही डायरेक्टर शिवजी ने इस पर काम शुरू कर दिय और यही वजह है कि फिल्म में दिखाए दंगों के कई सीन्स बनावटी लगते हैं तो वहीं कुछ सीन को बेवजह लंबा खींचा गया। खासकर, देविंद्र की फैमिली को उसके दोस्तों द्वारा सुरक्षित जगह पहुंचाने वाला सीन जरूरत से कहीं ज्यादा लंबा है तो वहीं क्लाइमैक्स दर्शकों की कसौटी पर खरा नहीं उतर पाता। लीड जोड़ी के लिए वीर और सोहा का चयन डायरेक्टर का गलत फैसला कहा जाएगा। दंगों के सीन्स पर मेहनत करने की बजाएं डायरेक्टर ने जगह-जगह दंगाइयों को मारपीट और लूटपाट करते दिखाने के अलावा कुछ नया नहीं किया। संगीत : ऐसी पृष्ठभूमि पर बनने वाली फिल्म में गीत-संगीत के लिए ज्यादा स्कोप नहीं रहता। ऐसे में जब ऐसे गंभीर और संवेदनशील सब्जेक्ट को स्क्रीन पर मात्र पौने दो घंटे में निबटाया जा रहा हो, यहीं वजह है फिल्म का कोई गाना न तो दिल को छू पाता है और न ही हॉल से बाहर निकलने के बाद आपको याद रह पाता है। क्यों देखें : अगर 1984 में हुए दंगों के एक पक्ष को जानना चाहते हैं या फिर इस फिल्म के अंत में स्क्रीन पर दिखाए गए इन दंगों के पीछे के कुछ ऐसे फैक्ट्स जो आपको एक ऐसी सच्चाई से अवगत कराएंगे, जिसे आप शायद नहीं जानते हों तो इस फिल्म को एकबार देखा जा सकता है। वर्ना, इस फिल्म में ऐसा कुछ नहीं कि आप अतीत में हुई एक बेहद दुखदायी, शर्मनाक त्रासदी की यादें ताजा करने थिअटर जाएं।